- 'స్థిరీకరణ' వదిలి వ్యయంతో నష్టం
- ఆర్థికం క్రమంగా పుంజుకొంటోంది
- జీవీఏ 6.6 శాతానికి చేరుకోవచ్చు..
- ద్రవ్యోల్బణ లక్ష్యానికి కట్టుబడి ఉన్నాం..
- చమురు ధరల పెరుగుదలతో ముప్పు
- ప్రపంచ మార్కెట్ల పనితీరుపై కలవరం
- చప్పగా ముగిసిన ఎంపీసీ సమావేశం
న్యూఢిల్లీ: కేంద్ర ప్రభుత్వం ఇటీవలే ప్రవేశపెట్టిన బడ్జెట్‌ కేటాయింపుల పట్ల 'భారతీయ రిజర్వు బ్యాంకు' (ఆర్‌బీఐ) కొంత ఆవేదన వ్యక్తం చేసింది. వివిధ పథకాలకు ప్రభుత్వ అత్యధిక కేటాయింపుల జరపడం మూలంగా సర్కారు ఖర్చులు పరిధిని మించిపోయే అవకాశం ఉందని ఆర్‌బీఐ పేర్కొంది. దీంతో ఆర్థిక స్థిరీకరణ చేజారి.. అత్యధిక నిధుల కోసం సర్కారు ప్రయివేటు నిధులపై ఆధారపడాల్సి రావొచ్చని తెలిపింది. ఫలితంగా ఆర్థిక వ్యవస్థపై భారం పడడంతో పాటు ద్రవ్యోల్బణం మరింతగా పెరిగే ప్రమాదం లేకపోలేదని ఆవేదన వ్యక్తం చేసింది. 'ద్రవ్య పరపతి విధాన సమీక్ష' నిమిత్తం సమావేశమైన ఆర్‌బీఐ 'పరపతి విధాన కమిటీ' (ఎంపీసీ) తన రెండు రోజుల సమావేశంలో కేంద్ర బడ్జెట్‌పై క్షుణ్ణంగా విశ్లేషణ జరిపినట్టు సమాచారం. రైతుల కు సాగు ప్రయోజనకరంగా మార్చేందుకు గాను సర్కారు బడ్జెట్‌లో అన్నదాతల ఉత్పత్తి ఖర్చుకు 1.5 రెట్లు అధికంగా కనీస మద్దతు ధర లభించేలా చర్యలు చేపట్టనున్నట్టు ప్రకటించిన నేపథ్యంలో.. ధరలు మరింతగా పెరిగే అవకాశం ఉందని ఆర్‌బీఐ విశ్లేషించింది. దీనికి తోడు ఆర్థిక స్థిరీకరణ లక్ష్యంపై కూడా కొంత అనుమానాలను వ్యక్తం చేసింది. ప్రభుత్వ వ్యయం పెరిగి సర్కారీ పెట్టుబడులు తగ్గిపోవడం ప్రయివేటు పెట్టుబడులు విస్తరించేందుకు ఊతం లభించవచ్చని ఆర్‌బీఐ అభిప్రాయపడింది. కేంద్రం బడ్జెట్‌లో వ్యవసాయం, అన్నదాతలు, మౌలిక రంగాలపై ప్రధానంగా దృష్టి సారంచడం వల్ల గ్రామీణ ఆర్థిక వ్యవస్థకు దన్ను లభిస్తుందని ఆర్‌బీఐ తెలిపింది. చమురు ధరలు పెరుగుతుండడం, చమురేతర పరిశ్రమల మూలధన వస్తువుల ధరలు పెరుగుతుండడం మూలంగా వచ్చే ఆర్థిక సంవత్సరం మొదటి అర్ధ భాగంలో సీపీఐ ద్రవ్యోల్బణం 5.1-5.6 శాతంగా నమోదు కావచ్చని ఆర్‌బీఐ లెక్కగట్టింది. ద్వితీయార్ధ భాగంలో ఇది 4.5-4.6 శాతంగా ఉండొచ్చని తెలిపింది.
కీలక వడ్డీరేట్లు యథాతథం..
వరుసగా మూడో ద్రవ్యపరపతి విధాన సమీక్షలోను ఆర్‌బీఐ కీలక వడ్డీరేట్లను యథాతథంగా ఉంచాలని నిర్ణయించింది. ద్రవ్యోల్బణం పెరిగే అవకాశాలున్న నేపథ్యంలో వడ్డీరేట్లను ఇప్పుడున్న స్థాయిలోనే కొనసాగించాలని ఎంపీసీ నిర్ణయించినట్టుగా బుధవారం ఆర్‌బీఐ ఒక ప్రకటనలో తెలిపింది. ఈ ప్రతిపాదనకు ఎంపీసీలోని అయిదుగురు సభ్యులు సమ్మతి తెలపగా.. ఒక సభ్యుడు వ్యతిరేకత తెలిపినట్టుగా ఆర్‌బీఐ వెల్లడించింది. దీంతో రానున్న రెండు నెలలకు కూడా రెపోరేటు 6 శాతం వద్ద, మార్జినల్‌ స్టాండింగ్‌ ఫెసిలిటీ 6.25 శాతంగాను, రివర్స్‌ రెపోరేటు 5.75 శాతంగానే కొనసాగనుంది. మధ్య కాలానికి లక్ష్యంగా పెట్టుకున్న 4 శాతం (వినియోగదారు ధరల) ద్రవ్యోల్బణ స్థాయిని అందుకోవడంమే లక్ష్యంగా ముందుకు సాగుతున్న తరుణంలో.. వడ్డీరేట్లను యథాతథంగా కొనసాగించడమే మేలని తాము నిర్ణయించినట్టు ఎంపీసీ తెలిపింది. ప్రస్తుత ఆర్థిక సంవత్సరానికి జీవీఏ వృద్ధి రేటు 6.6 శాతంగా నమోదు కావచ్చని ఆర్‌బీఐ అంచనా కట్టింది. వచ్చే ఆర్థిక సంవత్స రానికి ఇది 7.2 శాతానికి చేరువ కావచ్చని పేర్కొంది.
ద్రవ్యోల్బణం మరింత పెరగొచ్చు..
ప్రస్తుత ఆర్థిక సంవత్సరం చివరి త్రైమాసికంలో రిటైల్‌ ద్రవ్వోల్బణం 5.1శాతానికి పెరిగే అవకాశముందని రిజర్వ్‌ బ్యాంక్‌ ఆఫ్‌ ఇండియా అంచనా వేసింది. ఈ మేరకు నేడు జరిగిన ద్రవ్య పరపతి విధాన సమీక్షలో ఆర్‌బీఐ పేర్కొంది. చమురు ధరల పెరుగుదల, ప్రభుత్వ ఉద్యోగాల జీతాల పెంపు వల్లే ద్రవ్యోల్బణం పెరిగే అవకాశముందని ఆర్‌బీఐ చెబుతోంది. 'దేశీయంగా జనవరిలో పెట్రోల్‌, డీజిల్‌ ధరలు వేగంగా పెరిగాయి. అంతకుముందు అంతర్జాతీయంగా చమురు ధరలు పెరిగాయి. వీటన్నింటినీ పరిగణనలోకి తీసుకుంటే నాలుగో త్రైమాసికంలో ద్రవ్యోల్బణం 5.1శాతం వరకు ఉండే అవకాశముంది' అని ఆరో ద్వైమాసిక విధాన సమీక్షలో ఆర్‌బీఐ పేర్కొంది. అటు వినియోదారుల ధరల సూచీ(సీపీఐ) ఆధారిత ద్రవ్యోల్బణంలోనూ స్వల్ప మార్పులు జరగొచ్చని అంచనా వేస్తోంది.
రుణ సేకరణ పెరుగుతోంది..
దేశంలో పెట్టుబడుల విషయంలో కొంత పురోగతి కనిపిస్తోందని ఆర్‌బీఐ తెలిపింది. ఇటీవలి రుణ సేకరణ పెరగడం, ప్రాథమిక క్యాపిటల్‌ మార్కెట్ల నుంచి నిధుల సమీకరణ పెరగడం, మూలధన వస్తువుల ఉత్పత్తి, దిగుమతులు పెరగడమే ఇందుకు నిదర్శనమని వివరించింది. ప్రపంచ వ్యాప్తంగా డిమాండ్‌ పెరుగుతున్న నేపథ్యంలో రానున్న రోజుల్లో ఎగుమతులు పెరగొచ్చని పేర్కొంది. అయితే ఇటీవలి కాలంలో ప్రపంచ మార్కెట్లలో చమురు ధరలు క్రమంగా పెరగుతుండడం పట్ల ఆర్‌బీఐ ఒకింత ఆందోళన వ్యక్తం చేసింది.
చమురు ధరలు సమీప భవిష్యత్తులో ఆర్థిక వ్యవస్థను ప్రభావితం చేసే అవకాశాలున్నాయని పేర్కొంది. దీనికి తోడు ఇటీవలి కాలంలో అమెరికాతో సహా వివిధ దేశాల స్టాక్‌ మార్కెట్లు అనూహ్యంగా కుంగుతుండడం, దేశీయ మార్కెట్ల పతనంపై కూడా ఆర్‌బీఐ ఎంపీసీ సమీక్ష నిర్వహించింది. రానున్న రోజుల్లో ఈ అంశాలు ప్రభావం చూపవచ్చని పేర్కొంది.
మీ స్నేహితులకు రికమెండ్ చెయ్యండి